*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Απριλίου 1990

για την περάτωση της διαδικασίας αντιντάμπινγκ όσον αφορά τις εισαγωγές μεθεναμίνης (εξαμεθυλενοτετραμίνης) καταγωγής Ουγγαρίας και Γιουγκοσλαβίας και για την αποδοχή των αναλήψεων υποχρεώσεων που προτείνονται στο πλαίσιο της διαδικασίας όσον αφορά τις εισαγωγές μεθεναμίνης (εξαμεθυλενοτετραμίνης) καταγωγής Βουλγαρίας, Τσεχοσλοβακίας, Πολωνίας και Ρουμανίας

(90/196/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως τα άρθρα 9 και 10,

μετά από διαβουλεύσεις με τη συμβουλευτική επιτροπή, όπως προβλέπεται από τον εν λόγω κανονισμό (ΕΟΚ) αριθ. 2423/88,

Εκτιμώντας ότι:

Α. ΔΙΑΔΙΚΑΣΙΑ

(1) Το Νοέμβριο του 1988 η Επιτροπή έλαβε καταγγελία σύμφωνα με την οποία οι εισαγωγές μεθεναμίνης (εξαμεθυλενοτετραμίνης) καταγωγής Βουλγαρίας, Τσεχοσλοβακίας, Ουγγαρίας, Πολωνίας, Ρουμανίας και Γιουγκοσλαβίας αποτελούν αντικείμενο ντάμπινγκ και συνεπώς προκαλούν ζημία σε σχετικό κλάδο της κοινοτικής βιομηχανίας.

Η καταγγελία υποβλήθηκε από το Conseil Europeen des Federations de l' Industrie Chimique (CEFIC) εξ ονόματος των παραγωγών της Κοινότητας που αντιπροσωπεύουν το μεγαλύτερο τμήμα της κοινοτικής παραγωγής του εν λόγω προϊόντος.

(2) Η καταγγελία περιείχε αποδεικτικά στοιχεία ως προς την άσκηση πρακτικής ντάμπινγκ και τη ζημία που έχει προκληθεί, τα οποία στοιχεία θεωρήθηκαν επαρκή για να δικαιολογήσουν την κίνηση διαδικασίας.

Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές μεθεναμίνης (εξαμεθυλενοτετραμίνης) που υπάγονται στον κωδικό ΣΟ ex 2933 90 10 καταγωγής Βουλγαρίας, Τσεχοσλοβακίας, Ουγγαρίας, Πολωνίας, Ρουμανίας και Γιουγκοσλαβίας.

(3) Η Επιτροπή ενημέρωσε επίσημα τους παραγωγούς/εξαγωγείς και εισαγωγείς που είναι γνωστό ότι ενδιαφέρονται, καθώς και τους καταγγέλλοντες, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή.

(4) Η Επιτροπή, προκειμένου να καθορίσει την κανονική αξία με βάση την κατάσταση που επικρατεί σε ανάλογη χώρα με οικονομία αγοράς, ήρθε σε επαφή με πολλές εταιρείες σε διάφορες χώρες. Συνεπώς η περίοδος που χρειάστηκε για να ολοκληρωθεί η έρευνα υπερέβη τους δώδεκα μήνες.

(5) Όλοι οι καταγγέλλοντες παραγωγοί της Κοινότητας, ορισμένοι από τους εισαγωγείς και οι παραγωγοί/εξαγωγείς από τη Βουλγαρία, Τσεχοσλοβακία, Ουγγαρία, Πολωνία, και Ρουμανία, γνωστοποίησαν γραπτώς τις απόψεις τους. Οι Βούλγαροι, Τσεχοσλοβάκοι, Πολωνοί και Ρουμάνοι παραγωγοί/εξαγωγείς ζήτησαν και έγιναν δεκτοί σε ακρόαση.

(6) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό των γεγονότων και επιπλέον της έρευνας που πραγματοποίησε στο Μεξικό, το οποίο λήφθηκε υπόψη ως χώρα αναφοράς, επιθεώρησε τις εγκαταστάσεις των ακόλουθων επιχειρήσεων:

α) Κοινοτικοί παραγωγοί:

- Ausind SpA, Castellanza Varese, Ιταλία,

- Blagden Chemicals Ltd, Croydon, Ηνωμένο Βασίλειο,

- Degussa, Frankfurt/Main, Γερμανία,

- Societe Nationale des Poudres et Explosifs, Paris, Γαλλία.

β) Κοινοτικοί εισαγωγείς:

- Bulchimex, Deggendorf, Γερμανία.

(7) Η Επιτροπή έδωσε στα διάφορα μέρη που είναι γνωστό ότι ενδιαφέρονται, τη δυνατότητα να ελέγξουν όλες τις πληροφορίες που είχε η ίδια στη διάθεσή της. Επιπλέον, οι εξαγωγείς και οι εισαγωγείς του υπό έρευνα προϊόντος ενημερώθηκαν, σύμφωνα με το άρθρο 7 παράγραφος 4 του κανονισμού (ΕΟΚ) αριθ. 2423/88, σχετικά με τα κύρια υπό εξέταση γεγονότα, βάσει των οποίων επρόκειτο να επιβληθούν τα μέτρα.

(8) Η έρευνα, ως προς την ύπαρξη ντάμπινγκ, κάλυψε την περίοδο από 1ης Δεκεμβρίου 1987 μέχρι 30 Νοεμβρίου 1988.

Β. ΥΠΟ ΕΞΕΤΑΣΗ ΠΡΟΪΟΝ

ΟΜΟΕΙΔΕΣ ΠΡΟΪΟΝ

(9) Η μεθεναμίνη είναι τυποποιημένο προϊόν που χρησιμοποιείται για συγκεκριμένες εφαρμογές στη χημική βιομηχανία. Οι βασικές χημικές και φυσικές ιδιότητες του προϊόντος, που απαιτούνται για τις διάφορες εφαρμογές, εξασφαλίζονται από τους παραγωγούς για το εισαγόμενο προϊόν καθώς και για το προϊόν της Κοινότητας ή του Μεξικού. Δεν υπάρχουν ουσιαστικά αισθητές διαφορές μεταξύ των προϊόντων διαφορετικής καταγωγής και είναι ανταγωνιστικά μεταξύ τους. Κατά συνέπεια, το προϊόν από την Κοινότητα, το Μεξικό και τις εξάγουσες χώρες μπορεί να θεωρηθεί ομοειδές.

Γ. ΝΤΑΜΠΙΝΓΚ

(10) Όπως αναφέρεται στο σημείο (4), η Βουλγαρία, η Τσεχοσλοβακία, η Ουγγαρία, η Πολωνία, και η Ρουμανία δεν είναι χώρες με οικονομία της αγοράς κατά την έννοια του άρθρου 2 παράγραφος 5 του κανονισμού (ΕΟΚ) αριθ. 2423/88. Συνεπώς, η Επιτροπή έπρεπε να καθορίσει την κανονική αξία με βάση την τιμή στην οποία το ομοειδές προϊόν, σε τρίτη χώρα με οικονομία αγοράς, πράγματι πωλείται για κατανάλωση στην εγχώρια αγορά της χώρας αυτής.

Οι καταγγέλλοντες υπέδειξαν τη Γιουγκοσλαβία. Η Επιτροπή, εξετάζοντας κατά πόσο η χώρα αυτή μπορούσε να ληφθεί ως χώρα αναφοράς, διεπίστωσε ότι δεν παράγονταν σημαντικές ποσότητες του εν λόγω προϊόντος στη Γιουγκοσλαβία. Επιπλέον, δεν ήταν δυνατόν να συγκεντρωθούν οι αναγκαίες πληροφορίες ώστε να καθορισθεί αξιόπιστη τιμή πώλησης της μεθεναμίνης στη γιουγκοσλαβική αγορά. Ως εναλλακτική δυνατότητα οι καταγγέλλοντες πρότειναν την αγορά των Ηνωμένων Πολιτειών της Αμερικής ή της Ιαπωνίας. Ζητήθηκε η γνώμη πολλών κατάλληλων επιχειρήσεων στις Ηνωμένες Πολιτείες και την Ιαπωνία, καμία όμως απ' αυτές δεν ήταν πρόθυμη να συνεργαστεί με την Επιτροπή και να προσκομίσει τα αναγκαία στοιχεία για τον καθορισμό της κανονικής αξίας.

(11) Τελικά, προτάθηκε η αγορά του Μεξικού. Η Επιτροπή, αφού ήρθε σε επαφή με αντιπροσωπευτικό παραγωγό μεθεναμίνης από τη χώρα αυτή, ο οποίος ήταν πρόθυμος να συνεργαστεί, όρισε ότι η κανονική αξία μπορεί να καθορισθεί καταλλήλως και ευλόγως, με βάση τις τιμές στις οποίες το ομοειδές προϊόν πωλείται προς κατανάλωση στην αγορά του Μεξικού.

(12) Η Επιτροπή έχει πεισθεί ότι:

- οι τιμές που επέβαλε ο παραγωγός του Μεξικού κατά την περίοδο αναφοράς επέτρεπαν την πραγματοποίηση εύλογου, όχι όμως υπερβολικού κέρδους, και ότι οι πωλήσεις αφορούσαν ουσιαστικές ποσότητες,

- υπήρχε πραγματικός ανταγωνισμός στην εσωτερική αγορά μεθεναμίνης του Μεξικού λόγω της παρουσίας τουλάχιστον τριών ανταγωνιστών κατά την περίοδο έρευνας και δεν υπήρχαν περιορισμοί στις εισαγωγές του προϊόντος αυτού.

(13) Συνεπώς, η κανονική αξία υπολογίσθηκε βάσει των εγχώριων τιμών στο Μεξικό.

Οι Βούλγαροι, Τσεχοσλοβάκοι, Πολωνοί και Ρουμάνοι παραγωγοί/εξαγωγείς δεν έφεραν αντίρρηση ως προς τον προσδιορισμό αυτόν.

(14) Οι τιμές εξαγωγής προσδιορίστηκαν με βάση τιμές που πράγματι καταβάλλονται ή πρέπει να καταβάλλονται για το προϊόν από τη Βουλγαρία, την Τσεχοσλοβακία, την Πολωνία, ή τη Ρουμανία που πωλείται προς εξαγωγή στην Κοινότητα.

(15) Οι υπηρεσίες της Επιτροπής, κατά τη σύγκριση της κανονικής αξίας με τις τιμές εξαγωγής, έλαβαν υπόψη, όταν το επέτρεπαν οι περιστάσεις και εφόσον υπήρχαν διαθέσιμα στοιχεία, τις διαφορές ως προς τη δυνατότητα σύγκρισης των τιμών, συμπεριλαμβανομένων των εξόδων μεταφοράς και ασφάλισης και των όρων πληρωμής. Όλες οι συγκρίσεις πραγματοποιήθηκαν βάσει των τιμών εκ του εργοστασίου.

(16) Από τη σύγκριση διαπιστώθηκε ότι οι εισαγωγές από τη Βουλγαρία, την Τσεχοσλοβακία, την Πολωνία, και τη Ρουμανία αποτελούσαν αντικείμενο ντάμπινγκ κατά την περίοδο αναφοράς. Ο σταθμισμένος μέσος όρος των περιθωρίων ντάμπινγκ, που υπολογίσθηκε ως ποσοστό της τιμής cif του προϊόντος στα κοινοτικά σύνορα, μετά από αφαίρεση των τελωνειακών δασμών, ανήλθε σε: 61,20 % για το προϊόν Βουλγαρίας,

52,13 % για το προϊόν Τσεχοσλοβακίας,

42,14 % για το προϊόν Πολωνίας, και σε

43,22 % για το προϊόν Ρουμανίας.

(17) Δεδομένου ότι δεν διαπιστώθηκε ζημία που να οφείλεται στις εισαγωγές από τη Γιουγκοσλαβία και την Ουγγαρία (σημείο (18)), η Επιτροπή δεν χρειάσθηκε να προσδιορίσει κατά πόσον οι εισαγωγές αυτές αποτελούσαν αντικείμενο ντάμπινγκ.

Δ. ΖΗΜΙΑ

(18) Από τις πληροφορίες που βρίσκονται στη διάθεση των υπηρεσιών της Επιτροπής, αποκαλύφθηκε ότι οι εισαγωγές από την Ουγγαρία ανήλθαν σε 79 τόνους το 1988 και εκείνες από τη Γιουγκοσλαβία σε 20 τόνους κατά το ίδιο έτος. Το τμήμα της αγοράς που καταλάμβαναν οι εισαγωγές αυτές ήταν μικρότερο από 0,3 % και 0,1 % αντιστοίχως. Λόγω των συνθηκών που επικρατούν στην αγορά του εν λόγω προϊόντος, η Επιτροπή είναι της γνώμης ότι ένας τόσο περιορισμένος όγκος εισαγωγών δεν είναι δυνατόν να έχει ευδιάκριτες επιπτώσεις στην κοινοτική βιομηχανία.

Επίσης, σύμφωνα με τα στοιχεία που διαθέτουν οι υπηρεσίες της Επιτροπής διαπιστώθηκε ότι η εξαγωγική ικανότητα της Ουγγαρίας δεν είναι σε θέση να απειλήσει την παραγωγή της Κοινότητας και ότι δεν υπάρχει αντιπροσωπευτική παραγωγή στη Γιουγκοσλαβία.

Συνεπώς, η Επιτροπή είναι της γνώμης ότι οι εισαγωγές από τη Γιουγκοσλαβία και την Ουγγαρία δεν είναι δυνατόν να συμβάλουν στην πρόκληση ζημίας.

(19) Η Επιτροπή εξέτασε κατά πόσο πρέπει να εξετασθεί η σωρευθείσα επίπτωση των εισαγωγών από τη Βουλγαρία, την Τσεχοσλοβακία, την Πολωνία, και τη Ρουμανία. Η Επιτροπή διαπίστωσε ότι τα υπό εξέταση προϊόντα που κατάγονται από τις χώρες αυτές είχαν πωληθεί κατά την περίοδο έρευνας μέσω παρόμοιων δικτύων διανομής. Επιπλέον, όπως αναφέρθηκε στο σημείο (9), τα προϊόντα που κατάγονται από αυτές τις τέσσερις χώρες είναι όμοια με τα προϊόντα της Κοινότητας. Συνεπώς, η Επιτροπή θεωρεί ότι υπάρχει ανταγωνισμός μεταξύ των εν λόγω προϊόντων και ότι τα προϊόντα αυτά ανταγωνίζονται τα προϊόντα των παραγωγών της Κοινότητας στην κοινοτική αγορά. Για τους λόγους, η Επιτροπή θεώρησε ότι η σώρευση των επιπτώσεων των εισαγωγών μεθεναμίνης, που αποτελούν αντικείμενο ντάμπινγκ, καταγωγής Βουλγαρίας, Τσεχοσλοβακίας, Πολωνίας, και Ρουμανίας ήταν πραγματική, δεδομένου ότι οι εξαγωγές απ' όλες αυτές τις χώρες συνέβαλαν στην πρόκληση ζημίας.

(20) Οι εισαγωγές από τη Βουλγαρία κυμαίνονταν μεταξύ 1 103 τόνων το 1985 και 722 τόνων το 1988, έφθασαν δε στη μέγιστη ποσότητα 1 127 τόνων το 1987.

Οι εισαγωγές από την Τσεχοσλοβακία κυμαίνονταν μεταξύ 1 509 τόνων το 1985 και 1 493 τόνων το 1988, με μέγιστη ποσότητα 1 832 τόνων το 1986.

Οι εισαγωγές από τη Ρουμανία αυξήθηκαν από 320 τόνους το 1985 σε 370 τόνους το 1987 και σε 748 τόνους το 1988.

Οι εισαγωγές από την Πολωνία αυξήθηκαν από 239 τόνους το 1985 σε 407 τόνους το 1988.

(21) Τα αντίστοιχα τμήματα της αγοράς για τις εισαγωγές από τη Βουλγαρία και την Τσεχοσλοβακία μεταβλήθηκαν, αντίστοιχα, από 4,3 % και 5,9 % το 1985 σε 2,6 % και 5,3 % το 1988. Τα τμήματα της αγοράς για τις εισαγωγές από την Πολωνία και τη Ρουμανία αυξήθηκαν αντίστοιχα από 0,9 % και 1,3 % το 1985, σε 1,9 % και 2,6 % το 1988.

(22) Οι σωρευθείσες εισαγωγές από τη Βουλγαρία, την Τσεχοσλοβακία, την Πολωνία και τη Ρουμανία αυξήθηκαν από 3 171 τόνους το 1985, σε 3 370 τόνους το 1988, παράλληλα με την αύξηση της κατανάλωσης και της παραγωγής στην Κοινότητα και των πωλήσεων των εν λόγω προϊόντων.

Τα αντίστοιχα σωρευθέντα τμήματα της αγοράς για τις εν λόγω εισαγωγές παρέμειναν σχεδόν σταθερά σε σημαντικό ποσοστό 12 % για ολόκληρη την περίοδο από το 1985 μέχρι το 1988.

(23) Σύμφωνα με τα στοιχεία που επαλήθευσε η Επιτροπή, διαπιστώνεται επίσης ότι οι τιμές στις οποίες είχαν πωληθεί στην Κοινότητα οι εισαγωγές, που αποτελούσαν αντικείμενο ντάμπινγκ, από τη Βουλγαρία, την Τσεχοσλοβακία, την Πολωνία και τη Ρουμανία ήταν κατά πολύ χαμηλότερες από τις τιμές των παραγωγών της Κοινότητας κατά την περίοδο έρευνας.

Η πώληση σε τιμές χαμηλότερες υπολογίσθηκε στα κράτη μέλη όπου οι κοινοτικοί παραγωγοί είχαν εργοστάσια ή πωλούσαν σημαντικές ποσότητες μεθεναμίνης και στα οποία εξήγαγαν το εν λόγω προϊόν η Βουλγαρία, η Τσεχοσλοβακία, η Πολωνία και η Ρουμανία. Η σύγκριση έγινε μεταξύ της τιμής του προϊόντος που αποτελούσε αντικείμενο ντάμπινγκ στα κοινοτικά σύνορα, μετά την καταβολή δασμού και μετά τον εκτελωνισμό, και της τιμής του τοπικού κοινοτικού παραγωγού, προσαρμοσμένη στο επίπεδο τιμής από το εργοστάσιο ή της τιμής στην οποία αντιπροσωπευτικός κοινοτικός παραγωγός, πωλούσε το προϊόν, ελεύθερο στα σύνορα της εν λόγω χώρας εισαγωγής, μετά την καταβολή του δασμού και τον εκτελωνισμό.

Ο σταθμισμένος μέσος όρος των βουλγαρικών, τσεχοσλαβικών, πολωνικών και ρουμανικών προϊόντων ήταν αντίστοιχα χαμηλότερος 20,1 %, 22,2 %, 9,8 % και 11,6 % έναντι των τιμών των συγκρίσιμων προϊόντων των κοινοτικών παραγωγών.

(24) Η Επιτροπή διαπίστωσε ότι, κατά την περίοδο έρευνας, το κόστος παραγωγής αυξήθηκε απότομα. Η μεθεναμίνη είναι προϊόν συμπύκνωσης αμμωνίας και φορμαλδεΰδης, η οποία λαμβάνεται από τη μεθανόλη. Κατά την εν λόγω περίοδο, το κόστος του συνδυασμού μεθανόλης και αμμωνίας αυξήθηκε κατά 30 %. Συγχρόνως, οι τιμές πώλησης των κοινοτικών παραγωγών παρέμειναν σχεδόν σταθερές, συγκρατήθηκαν δε σε χαμηλά επίπεδα λόγω της παρουσίας προϊόντων, που αποτελούσαν αντικείμενο ντάμπινγκ και το γεγονός αυτό οδήγησε, σε ορισμένες περιπτώσεις, σε ουσιαστικές απώλειες, ή σε άλλες περιπτώσεις, σε περιορισμό των κερδών.

(25) Συνεπώς, η Επιτροπή κατέληξε στο συμπέρασμα ότι οι εισαγωγές που αποτελούν αντικείμενο ντάμπινγκ, από τη Βουλγαρία, την Τσεχοσλοβακία, την Πολωνία, και τη Ρουμανία συνέβαλαν στην πρόκληση ζημίας.

(26) Όσον αφορά την αιτιώδη σχέση μεταξύ των εισαγωγών που αποτελούν αντικείμενο ντάμπινγκ και της σχετικής σοβαρής ζημίας, η Επιτροπή επεσήμανε ότι, δεδομένου ότι η μεθεναμίνη αποτελεί τυποποιημένο προϊόν όπως αναφέρεται στο σημείο (9), οι αγοραστές αποφασίζουν κυρίως βάσει των τιμών στις οποίες προσφέρονται τα προϊόντα.

Το προϊόν δεν είναι δυνατόν να διατηρηθεί σε απόθεμα για μεγάλη χρονική περίοδο, επειδή υπάρχει κίνδυνος υποβάθμισης των χημικών ιδιοτήτων του και πρέπει να υποβληθεί εκ νέου σε επεξεργασία, στην περίπτωση που έχει παραμείνει σε απόθεμα για ορισμένο χρονικό διάστημα. Συνεπώς οι παραγωγοί τείνουν περισσότερο να προβαίνουν σε παραχωρήσεις όσον αφορά την τιμή, παρά να αναβάλουν τις πωλήσεις, όταν οι τιμές της αγοράς είναι χαμηλές. Υπό τις προϋποθέσεις αυτές, η παρουσία σημαντικών ποσοτήτων προϊόντων που αποτελούν αντικείμενο ντάμπινγκ, είχε αποφασιστική επίδραση στην τιμή της αγοράς στην Κοινότητα, αναγκάζοντας τους κοινοτικούς παραγωγούς να ευθυγραμμίσουν τις τιμές τους προς τα κάτω. Σε ορισμένες περιπτώσεις, οι κοινοτικοί παραγωγοί ήσαν υποχρεωμένοι προκειμένου να ανταποκρίνονται στον ανταγωνισμό των εισαγωγών που αποτελούσαν αντικείμενο πρακτικής ντάμπινγκ, να δεχθούν τιμές οι οποίες ούτε καν τους επέτρεπε να ανακτήσουν το μεταβλητό κόστος.

Συνεπώς, η Επιτροπή θεώρησε ότι η σοβαρή ζημία προκλήθηκε από τις εισαγωγές, που αποτελούσαν αντικείμενο ντάμπινγκ, καταγωγής Βουλγαρίας, Τσεχοσλοβακίας, Πολωνίας και Ρουμανίας.

(27) Η Επιτροπή εξέτασε κατά πόσο η ζημία που υπέστησαν οι εν λόγω παραγωγοί, προκλήθηκε από παράγοντες άλλους εκτός από τις εισαγωγές που αποτελούσαν αντικείμενο ντάμπινγκ, και ειδικότερα από τις εισαγωγές από άλλες τρίτες χώρες.

Από το 1986 μέχρι το 1988, οι εισαγωγές αυτές μειώθηκαν από 989 τόνους σε 583 τόνους, ενώ η κατανάλωση αυξήθηκε από 26 735 τόνους σε 28 240 τόνους. Το τμήμα της αγοράς που από κοινού καταλαμβάνουν μειώθηκε από 3,7 % το 1986 σε 2,1 % το 1988. Επιπλέον, η Επιτροπή δεν διέθετε ενδείξεις ως προς το ότι οι εισαγωγές αυτές είχαν πραγματοποιηθεί σε τιμές χαμηλότερες από εκείνες του κοινοτικού προϊόντος. Συνεπώς, η επιζήμια επίπτωση των εισαγωγών αυτών, εφόσον υπάρχει, θεωρείται αμελητέα.

Ε. ΚΟΙΝΟΤΙΚΟ ΣΥΜΦΕΡΟΝ

(28) Η παραγωγή μεθεναμίνης στην Κοινότητα συγκεντρώνεται κατά κύριο λόγο σε μεγάλα εργοστασιακά συγκροτήματα. Εάν οι εγκαταστάσεις υφίστανται ζημίες κατά τη διάρκεια μακρόχρονης περιόδου, υπάρχει έντονη τάση εγκατάλειψης αυτής της αλυσίδας παραγωγής. Στο παρελθόν, η υπερβάλουσα ικανότητα και η συνεχής ύφεση των τιμών, που οξύνθηκε με τη συνεχή άφιξη προϊόντων που αποτελούσαν αντικείμενο ντάμπινγκ, κατέληξε στην προοδευτική εξαφάνιση της κοινοτικής παραγωγής μεθεναμίνης. Λόγω της έλλειψης προστατευτικών μέτρων η συνέχιση της παραγωγής των τεσσάρων εγκαταστάσεων που εναπομένουν στην Κοινότητα διατρέχει σοβαρό κίνδυνο, κυρίως στη Γαλλία, την Ιταλία και τη Γερμανία, ενώ ο παραγωγός του Ηνωμένου Βασιλείου φαίνεται ότι έχει θιγεί σε μικρότερο βαθμό. Συνεπώς η Κοινότητα πρόκειται να εξαρτάται σε αυξανόμενο βαθμό από εξωτερικές πηγές όσον αφορά τη μεθεναμίνη που χρησιμοποιείται στην παραγωγή συνθετικών ρητινών, καουτσούκ, εκρηκτικών και φαρμακευτικών. Εξαιτίας της αλληλεξάρτησης ορισμένων χημικών επεξεργασιών, η παύση λειτουργίας εγκαταστάσεων μεθεναμίνης ενδέχεται να δημιουργήσει σε ορισμένες περιπτώσεις, σημαντικά προβλήματα, όσον αφορά επικίνδυνες εκπομπές αερίου φορμαλδεΰδης που δημιουργείται κατά την παραγωγή υγρής φορμαλδεΰδης και παραφορμαλδεΰδης. Δεδομένου ότι η αέριος φορμαλδεΰδη μπορεί να απορροφηθεί με μικρή δαπάνη κατά την παραγωγή μεθεναμίνης, η παύση λειτουργίας αυτών των εγκαταστάσεων απαιτεί την εγκαθίδρυση ξεχωριστού δαπανηρού εξοπλισμού για την απομάκρυνση των εκπομπών φορμαλδεΰδης και την καύση του αποβλήτου αέρα.

(29) Η Επιτροπή έλαβε επίσης υπόψη της τα συμφέροντα των χρηστών μεθεναμίνης στη Βουλγαρία, Τσεχοσλοβακία, Πολωνία και Ρουμανία και θεώρησε ότι οι δευτερεύουσες συνέπειες των αναγκαίων αυξήσεων της τιμής είναι ασήμαντες. Δεν υποβλήθηκαν αντίθετες παρατηρήσεις εκ μέρους των κοινοτικών αγοραστών της εν λόγω μεθεναμίνης.

(30) Λόγω των σοβαρών δυσχερειών που αντιμετωπίζει η σχετική κοινοτική βιομηχανίια, η Επιτροπή κατέληξε στο συμπέρασμα, λαμβανομένων υπόψη των ανωτέρω, ότι είναι προς το συμφέρον της Κοινότητας να επιβληθούν προστατευτικά μέτρα έναντι των εν λόγω εισαγωγών.

(31) Η Επιτροπή, έχοντας υπόψη την προκληθείσα ζημία, επρόκειτο να επιβάλλει προσωρινούς δασμούς σε ποσοστό που επαρκεί ώστε να παύσει να υφίσταται η ζημία που έχει προκληθεί, χωρίς όμως να υπάρξει υπέρβαση των περιθωρίων ντάμπινγκ που έχουν διαπιστωθεί. Ποσοστό που ισοδυναμεί με το ποσοστό κατά το οποίο οι τιμές είναι χαμηλότερες από τις κοινοτικές, όπως διαπιστώνεται για κάθε χώρα εξαγωγής και θεωρήθηκε επαρκές ώστε να παύσει να προκαλείται η ζημία, που οφειλόταν στις εισαγωγές μεθεναμίνης καταγωγής Βουλγαρίας, Τσεχοσλοβακίας, Πολωνίας και Ρουμανίας. ΣΤ. ΑΝΑΛΗΨΗ ΥΠΟΧΡΕΩΣΕΩΝ

(32) Οι παραγωγοί/εξαγωγείς από τη Βουλγαρία, την Τσεχοσλοβακία, την Πολωνία και τη Ρουμανία, πρότειναν να αναλάβουν υποχρεώσεις όσον αφορά τις εξαγωγές στην Κοινότητα προϊόντων από τις χώρες αυτές, αντιστοίχως.

Οι αναλήψεις υποχρεώσεων έχουν ως αποτέλεσμα οι τιμές των εξαγωγών στην Κοινότητα να βρίσκονται σε επίπεδο ή να διατηρούνται σε επίπεδο, το οποίο η Επιτροπή, βάσει των εκτιμήσεών της που περιλαμβάνονται στο σημείο (31), θεωρεί επαρκές ώστε να παύσει να προκαλείται η ζημία την οποία υπέστη η κοινοτική βιομηχανία. Επιπλέον, η Επιτροπή παρατηρεί ότι σε περίπτωση παραβίασης αυτής της ανάληψης υποχρεώσεων ως προς την τιμή, είναι δυνατόν να επιβληθούν άμεσοι προσωρινοί δασμοί και ή σχετικοί οριστικοί δασμοί βάσει των γεγονότων που έχουν διαπιστωθεί κατά την παρούσα έρευνα και χωρίς να προβεί σε νέες έρευνες όσον αφορά το ντάμπινγκ και τη σχετική ζημία.

Ζ. ΣΥΜΠΕΡΑΣΜΑΤΑ

(33) Λαμβάνοντας υπόψη τα ανωτέρω συμπεράσματα σχετικά με τις εισαγωγές από την Ουγγαρία και τη Γιουγκοσλαβία, επειδή δεν διαπιστώθηκε κατά την έρευνα ζημία ή απειλή ζημίας που να οφείλεται σε αυτές, δεν αναλαμβάνεται ενέργεια κατά των εν λόγω εισαγωγών και περατώνεται η διαδικασία.

(34) Όσον αφορά τις εισαγωγές από τη Βουλγαρία, την Τσεχοσλοβακία, την Πολωνία και τη Ρουμανία και βάσει των προκαταρκτικών συμπερασμάτων, θεωρείται ότι απαιτείται η επιβολή προστατευτικών μέτρων για τα συμφέροντα της Κοινότητας.

Η Επιτροπή είναι της γνώμης ότι οι προτεινόμενες αναλήψεις υποχρεώσεων είναι δυνατόν να γίνουν αποδεκτές, χωρίς να επιβληθούν δασμοί αντιντάμπινγκ στις εισαγωγές του εν λόγω προϊόντος καταγωγής Βουλγαρίας, Τσεχοσλοβακίας, Πολωνίας και Ρουμανίας.

(35) Ζητήθηκε η γνώμη της συμβουλευτικής επιτροπής, κατά τη διάρκεια της διαδικασίας η οποία δεν διατύπωσε αντιρρήσεις ως προς τις προτάσεις,

ΑΠΟΦΑΣΙΖΕΙ:

Άρθρο 1

Περατώνεται η διαδικασία σχετικά με τις εισαγωγές μεθεναμίνης (εξαμεθυλενοτετραμίνης) που υπάγεται στον κωδικό ΣΟ ex 2933 90 10, καταγωγής Ουγγαρίας και Γιουγκοσλαβίας.

Άρθρο 2

Γίνονται δεκτές οι αναλήψεις υποχρεώσεων που έχουν προταθεί από τους παραγωγούς/εξαγωγείς Βουλγαρίας, Τσεχοσλοβακίας, Πολωνίας και Ρουμανίας στο πλαίσιο της διαδικασίας αντιντάμπινγκ σχετικά με τις εισαγωγές μεθεναμίνης (εξαμεθυλενοτετραμίνης) που υπάγεται στον κωδικό ΣΟ ex 2933 90 10, καταγωγής Βουλγαρίας, Τσεχοσλοβακίας, Πολωνίας και Ρουμανίας.

Βρυξέλλες, 10 Απριλίου 1990.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 322 της 15. 12. 1988, σ. 8.